Namanganda 2020-yili sog‘liqni saqlashga 1 trln so‘mdan oshiq mablag‘ ajratilishi ko‘zda tutilmoqda

Namangan viloyatida 2020-yili sog‘liqni saqlash sohasiga 1 trillion 64 milliard so‘m ajratilishi ko‘zda tutilgan. Bu haqda viloyat sog‘liqni saqlash boshqarmasi boshlig‘i, senator Solijon Mo‘minov jurnalistlar uchun yil yakunlariga bag‘ishlab tashkil etilgan matbuot anjumanida ma’lum qildi, deya xabar beradi “Daryo” muxbiri Azizbek Abduvaliyev.

Taqqoslash uchun, 2017-yilda bu ko‘rsatkich 457,8 milliard, 2019-yilda esa 795,4 milliard so‘mni tashkil etgan.
2019-yili viloyatdagi 59 ta tibbiyot maskanida 105 milliard so‘mlik qurilish-ta’mirlash ishlari bajarildi. Viloyat endokrinologiya markazi, Namangan shahrida 15-oila poliklinikasi, Yangiqo‘rg‘on tumanida Nanay qishloq oila poliklinikasi, Norin tumanida Uchtepa qishloq vrachlik punkti foydalanishga topshirilgan.
— Oldinlari viloyatning Qamchiq dovonidagi qismi biz uchun og‘riqli masala edi. Tibbiyot xodimlarini navbatchilikka jo‘natishga majbur bo‘lardik, chunki avariyaga uchragan, shikastlangan va jarohatlanganlarni transportga ortish imkonsiz holat edi. Dovonda tibbiyot punki ochilishi bilan bu masala ham o‘z yechimini topdi, — dedi Solijon Mo‘minov.

Bino va inshootlarini qayta rekonstruksiya qilish va joriy ta’mirlash barobarida ularni zamonaviy tibbiy asbob-uskunalar bilan ta’minlash masalasiga ham e’tibor berilmoqda. Ayni paytda viloyat onkologiya dispanseriga 1,8 million, viloyat ko‘p tarmoqli tibbiyot markaziga 1,6 million, viloyat kardiologiya markaziga 1,1 million, viloyat endokrinologiya dispanseriga 575 ming, Kosonsoy yuqumli kasalliklar shifoxonasiga 252 ming dollarlik eng zamonaviy tibbiy jihozlar keltirilishi bo‘yicha ish olib borilmoqda.
Jurnalistlar tibbiyot muassasalaridagi “pyatiminutka”lar bilan bog‘liq mavzuni ko‘tardi. Bunday majlislar tufayli kishilar vaqt yo‘qotayotgani, navbat kutib qolayotgani bildirildi.
— Oldinlari har oyda kollegiya yig‘ilishlari o‘tkazilardi, hozir choraklikka, ya’ni to‘rttaga tushirildi. Haftada bir boshqarmada operativ yig‘ilish o‘tkazib olamiz. Tibbiy muassalardagi majlislar esa zarurat tug‘ilganda tushlik vaqtidan so‘ng o‘tkazilishi haqida kelishib olganmiz. Albatta, shoshilinch tez tibbiy yordam markazi kabi muassasalar bundan mustasno, lekin ularda ham bunday yig‘ilishlar soat 8:00 larda boshlanib, 10-20 daqiqadan oshmasligi kerak, — dedi senator.
Mutasaddilarga ko‘ra, ilgari xorijda va Toshkentda amalga oshirilgan o‘nlab murakkab jarrohlik operatsiyalari endilikda Namanganda o‘tkazilyapti. Xususan, viloyat kardiologiya markazida buyrak ko‘chirib o‘tkazish bo‘yicha operatsiyalar muvaffaqiyatli bajarib kelinmoqda.

“Daryo” muxbirining tez yordam bilan bog‘liq ijtimoiy tarmoqlarda tarqalgan holatlar haqidagi savoliga javoban boshqarma boshlig‘i keyingi yillarda viloyatda maxsus avtotransport parki yangilangani, 100 dan ortiq yangi avtomashina olinganini ta’kidlab o‘tdi. Bugungi kunda tizimda Nissan, Hyundai rusumli va boshqa zamonaviy tez yordam mashinalari aholiga xizmat ko‘rsatmoqda. Yangi xarid qilingan reanimobillar zarur asbob-uskunalar bilan to‘liq jihozlangan. Namangan shahar tez tibbiy yordam stansiyasida chaqiruvlarni zudlik bilan qabul qilish tizimi — Call-markaz faoliyati yo‘lga qo‘yildi.
— Yil mobaynida 900 mingga yaqin chaqiruv olingan. Tahlil qilinsa, ularning taxminan 10 foizi gospitalizatsiya bilan yakunlanadi. Aslida bunday chaqiruvlar shoshilinch holatlarda bo‘lgani maqsadga muvofiq. “Qon bosimim oshib ketgan ko‘rinadi, o‘lchab qo‘yinglar” deganga o‘xshash murojaatlar ham ko‘p bo‘lib turadi. Ba’zan ular aslida chindan ham zarur bo‘lgan chaqiruvlarning vaqtini o‘g‘irlayotgan bo‘lishi mumkin, — deydi Solijon Mo‘minov.